b'\n_START_ARTICLE_\nGyvenimo ciklo hipotez\xc4\x97\n_START_PARAGRAPH_\nGyvenimo ciklo hipotez\xc4\x97 \xe2\x80\x93 ekonomin\xc4\x97 socialin\xc4\x97 teorija, teigianti, kad asmens (nam\xc5\xb3 \xc5\xabkio) vartojimas priklauso ne tik nuo einam\xc5\xb3j\xc5\xb3 pajam\xc5\xb3, bet ir nuo laukiam\xc5\xb3 viso gyvenimo ciklo pajam\xc5\xb3.\n_START_SECTION_\nTeorija\n_START_PARAGRAPH_\nGyvenimo ciklo hipotez\xc4\x99 i\xc5\xa1k\xc4\x97l\xc4\x97 Frenkas Modiljanis, pl\xc4\x97tojo Albertas Ando, Irvingas Fi\xc5\xa1eris (visi JAV), Rojus Harodas (Did\xc5\xbeioji Britanija) ir kiti. Tai alternatyva D. M. Keinso absoliu\xc4\x8di\xc5\xb3 pajam\xc5\xb3 teorijai. Asmuo \xc4\xafsigyja brangi\xc4\x85 prek\xc4\x99 i\xc5\xa1simok\xc4\x97tinai tik\xc4\x97damasis, kad b\xc5\xabsim\xc5\xb3 pajam\xc5\xb3 pakaks \xc5\xa1iam kreditui gr\xc4\x85\xc5\xbeinti ir pal\xc5\xabkanoms sumok\xc4\x97ti. Asmuo vartojim\xc4\x85 planuoja vis\xc4\x85 gyvenimo cikl\xc4\x85 \xc4\xafvertindamas savo pajamas ir turt\xc4\x85. Kuo \xc5\xbemogus labiau art\xc4\x97ja prie gyvenimo ciklo pabaigos, tuo didesnis jo ribinis polinkis vartoti (vartojimo pokytis gavus papildom\xc4\x85 pajam\xc5\xb3 vienet\xc4\x85). Jauniems ir seniems \xc5\xbemon\xc4\x97s b\xc5\xabdingas didesnis vidutinis polinkis vartoti, i\xc5\xa1rei\xc5\xa1kiamas vartojimo ir bendr\xc5\xb3j\xc5\xb3 pajam\xc5\xb3 santykiu. J\xc5\xb3 i\xc5\xa1laidos paprastai didesn\xc4\x97s u\xc5\xbe pajamas (t. y. santaupos neigiamos), nes jauni \xc5\xbemon\xc4\x97s da\xc5\xbeniausiai skolinasi b\xc5\xabsim\xc5\xb3 pajam\xc5\xb3 s\xc4\x85skaita, o seni \xc5\xbemon\xc4\x97s stengiasi i\xc5\xa1leisti per gyvenim\xc4\x85 sukauptas santaupas. Vidutinio am\xc5\xbeiaus \xc5\xbemon\xc4\x97s arba moka ankstesnes skolas, arba taupo (polinkis taupyti) senatvei, tod\xc4\x97l j\xc5\xb3 vidutinis polinkis vartoti yra ma\xc5\xbeesnis._NEWLINE_Laikantis prielaidos, kad gyventoj\xc5\xb3 pasiskirstymas pagal am\xc5\xbei\xc5\xb3 ir pajamas yra santykinai pastovus, galima sujungti individualias atskir\xc5\xb3 vartotoj\xc5\xb3 vartojimo funkcijas \xe2\x80\x93 vartojimo ir pajam\xc5\xb3 priklausomyb\xc4\x97s i\xc5\xa1rai\xc5\xa1kas, ir gauti visumin\xc4\x99 vartojimo funkcij\xc4\x85. Gyvenimo ciklo hipotez\xc4\x97 paai\xc5\xa1kina ir vertybini\xc5\xb3 popieri\xc5\xb3 rinkos poveik\xc4\xaf vartotojui. Vertybini\xc5\xb3 popieri\xc5\xb3 rinkoje esant pakilimo laikotarpiui jo realus turtas yra didelis ir vartojimas did\xc4\x97ja, rinkoje \xc4\xafsivyravus s\xc4\x85stingiui vartotojo realus turtas suma\xc5\xbe\xc4\x97ja ir vartojimas taip pat ma\xc5\xbe\xc4\x97ja.'